Benoni-man kritiek ná hy raakgery is | Netwerk24
Benoni-man kritiek ná hy raakgery is
Deur Ügen Vos 28 Julie 2017 22:09
'n Man het Vrydagmiddag kritieke beserings opgedoen toe hy op die N12-snelweg naby die Putfontein-afrit in Benoni deur 'n ligte motorvoertuig raakgery is.
Russel Meiring, woordvoerder vir ER24, sê die slagoffer is vermoedelik in sy 40's en het in die middel van die pad gelê toe hul paramedici omstreeks 13:50 op die toneel opdaag.
Die voertuig wat na bewering die man raakgery het, was 'n kort afstand verder geparkeer.
Volgens Meiring het die slagoffer verskeie beserings insluitende 'n kopwond opgedoen en was hy in 'n kritieke toestand.
Hy is op die toneel met gevorderde lewensondersteunende tegnieke behandel, waarna hy na die Thema Memorial-hospitaal gebring is om verdere mediese sorg te ontvang.
Volgens Meiring sal die presiese oorsaak van die ongeluk deur die toepaslike plaaslike owerhede ondersoek word.